**К ОПУБЛИКОВАНИЮ**

КОМИ РЕСПУБЛИКАЛӦН

**ОЛАНПАС**

**Коми Республикаса Оланподулӧ вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2022 вося лӧддза-номъя тӧлысь 23 лунӧ

**1 статья.** Пыртны Коми Республикаса Оланподулӧ (Коми Республикаса Медвылыс Сӧветлӧн индӧд-тшӧктӧмъяс, 1994, 2 №, 21 ст.; Коми Республикаса канму власьт органъяслӧн индӧд-тшӧктӧмъяс, 1996, 1 №, 438 ст.; 2 №, 452 ст.; Республика, 1997, моз тӧлысь 28 лун; Коми Республикаса канму власьт органъяслӧн индӧд-тшӧктӧмъяс, 1998, 5 №, 834 ст.; 9 №, 913 ст.; 914 ст.; 1999, 2 №, 1026 ст.; 8 №, 1135 ст.; 2000, 9 №, 1360 ст.; 10 №, 1383 ст.; 2001, 3 №, 1560 ст.; 6 №, 1630 ст.; 2002, 1 №, 1856 ст.; 9 №, 2071 ст.; 2003, 4 №, 2468 ст.; 8 №, 2608 ст.; 2004, 4 №, 3088 ст.; 10 №, 3467 ст.; 11 №, 3542 ст.; 2005, 12 №, 4114 ст.; 4115 ст.; 2006, 1 №, 4188 ст.; 9 №, 4542 ст.; 2007, 3 №, 4731 ст.; 8 №, 4931 ст.; 9 №, 4983 ст.; 12 №, 5270 ст.; 2008, 2 №, 7 ст.; 5 №, 206 ст.; 2009, 11 №, 168 ст.; 16 №, 258 ст.; 20 №, 350 ст.; 33 №, 606 ст.; 49 №, 986 ст.; 2010, 16 №, 299 ст.; 50 №, 1429 ст.; 2011, 37 №, 980 ст.; 2012, 31 №, 693 ст.; 2013, 10 №, 207 ст.; 41 №, 797 ст.; 2015, 7 №, 66 ст.; 20 №, 248 ст.; 2019, 18 №, 263 ст.; 2020, 21 №, 342 ст.; 2021, 10 №; 202 ст.; 19 №, 346 ст.) татшӧм вежсьӧмъяс:

1. 5 статьяын «уджмогъясысь» кыв кольны «уджмогъясысь» кывйӧн.

2. 7 статьяын:

1) мӧд юкӧн гижны тадзи:

«Коми Республикаса Оланподувсӧ, Коми Республикаса оланпасъяссӧ да мукӧд инӧда нормативнӧй актсӧ, мый вынсьӧдӧма Коми Республикалӧн уджмогъяс серти, быть колӧ пӧртны олӧмӧ Коми Республика мутасын меститчӧм став канму власьт органлы, мукӧд канму органлы, меставывса асвеськӧдлан органъяслы, организацияяслы, ӧтйӧза ӧтувъяслы, чина йӧзлы да гражданалы.»;

2) нёльӧд юкӧн гижны тадзи:

«Коми Республикаса Оланподув да Коми Республикаса оланпасъяс вынсялӧны найӧс официальнӧя йӧзӧдан лунсянь дас лун кольӧм бӧрын, федеральнӧй оланпасӧн да (либӧ) Коми Республика Оланподулӧн, Коми Республикаса оланпасӧн абу кӧ урчитӧма налӧн вынсялӧм серти мӧд пӧрадок.».

3. 8 статья гижны тадзи:

**«8 статья**

Коми Республикаын канму власьт збыльмӧдсьӧ оланпас пыртысь, олӧмӧ пӧртысь да ёрд власьт вылӧ юкӧм подув вылын.

Коми Республикаса оланпас пыртысь власьт збыльмӧдӧ Коми Республикаса Каналан Сӧвет.

Коми Республикаса олӧмӧ пӧртысь власьт збыльмӧдӧны Коми Республикаса Юралысь, Коми Республикаса Веськӧдлан котыр да Коми Республикаса мукӧд олӧмӧ пӧртысь власьт орган (Коми Республикаса олӧмӧ пӧртысь органъяс).

Коми Республикаын ёрд власьт збыльмӧдӧны федеральнӧй ёрдъяс да Коми Республикаын мирӧвӧй ёрдысьяс.

Коми Республикаса канму власьт органъяс Коми Республикаса Оланподулӧн да оланпастэчасӧн урчитӧм тыр инӧд серти уджалӧны ас кежысь.».

4. 62 статьяын:

1) медводдза юкӧн киритны;

2) коймӧд юкӧнын «республикакӧд, дормукӧд, обласьткӧд, асвеськӧдлан обласьткӧд, асвеськӧдлан кытшкӧд» кывъяс вежны «субъекткӧд» кывйӧн.

5. 64 статьяса мӧд юкӧн гижны тадзи:

«Ӧтвыв веськӧдланторъяс кузя йӧзӧдсьӧны федеральнӧй оланпасъяс да на серти вынсьӧдан Коми Республикаса оланпасъяс да мукӧд инӧда нормативнӧй акт.».

6. 65 статья гижны тадзи:

**«65 статья**

Коми Республикаса оланпасъяс да мукӧд инӧда нормативнӧй акт оз вермыны мунны паныд федеральнӧй оланподув оланпасъяслы, федеральнӧй оланпасъяслы, мый вынсьӧдӧма Россия Федерациялӧн веськӧдланторъяс кузя да Россия Федерациялӧн да Россия Федерацияса субъектъяслӧн ӧтувъя веськӧдланторъяс кузя.

Федеральнӧй оланпас да Коми Республикаса инӧда нормативнӧй акт костын кӧ эм паныд мунӧм да сійӧс йӧзӧдӧмыс кӧ оз пыр Россия Федерациялӧн веськӧдлӧм улӧ, Россия Федерациялӧн да Россия Федерацияса субъектъяслӧн ӧтвыв веськӧдлӧм улӧ, сэки уджалӧ Коми Республикаса инӧда нормативнӧй акт.».

7. 66 статьяын:

1) медводдза юкӧнын «оланподув тэчаслӧн» кывъяс вежны «Россия Федерацияса оланподув тэчаслӧн» кывъясӧн;

2) коймӧд юкӧнын «ассьыныс ӧткымын уджмог» кывъяс бӧрын содтыны «оланпастэчас серти» кывъяс.

8. 71 статьяса медводдза юкӧн гижны тадзи:

«Коми Республикаса Каналан Сӧвет лоӧ Коми Республикаса войтыр нимсянь уджалысь да оланпас пыртысь дзик ӧти канму власьт органӧн. Коми Республикаса Каналан Сӧвет лоӧ Коми Республикаса пыр уджалан канму власьт органӧн.».

9. 72 статьялӧн кӧкъямысӧд юкӧнса медводдза сёрникузяын «сылӧн уджмогъяс да кывкутӧмыс» кывъяс бӧрын содтыны «, Коми Республикаын публичнӧй власьтлӧн ӧтувъя тэчасӧ пырысь мукӧд органкӧд ӧтув уджалан пӧрадокыс,» кывъяс.

10. 73 статья гижны тадзи:

**«73 статья**

Коми Республикаса Каналан Сӧвет:

1) вынсьӧдӧ Коми Республикаса Оланподув да сы дорӧ стӧчмӧдӧмъяс;

2) вермӧ вӧзйыны Россия Федерацияса Федеральнӧй Собраниелы оланпас балаяс;

3) Коми Республикалӧн уджмогъяс кузя оланпастэчас серти нуӧдӧ ладмӧдан удж Коми Республикалӧн веськӧдланторъяс да Россия Федерациялӧн да Россия Федерацияса субъектъяслӧн ӧтвыв веськӧдланторъяс серти;

4) индӧ Коми Республикаса Юралысьӧс бӧръянног;

5) индӧ Коми Республикаса Каналан Сӧветӧ бӧрйысьӧм нуӧданног, а сідзжӧ Коми Республикаса референдум инданног да нуӧданног;

6) кывзӧ Коми Республикаса Веськӧдлан котырлӧн удж йылысь Коми Республикаса оланпас серти сетӧм быдвося отчёт, сы лыдын Коми Республикаса Каналан Сӧветлӧн юалӧмъяс кузя;

7) Коми Республикаса Оланподулӧн да Коми Республикаса оланпасъясӧн урчитӧмӧн да индӧм ногӧн видзӧдӧ та вылӧ уджмога мукӧд органкӧд Коми Республикаса оланпасъяс пыдди пуктӧм да найӧс олӧмӧ пӧртӧм бӧрся, Коми Республикаса республиканскӧй сьӧмкуд олӧмӧ пӧртӧм бӧрся, сьӧмкудйӧ пырттӧм Коми Республикаса фондъяслӧн мутасса канму сьӧмкудъяс олӧмӧ пӧртӧм бӧрся, Коми Республикаса киын кутан эмбурӧн вӧдитчан урчитанног пыдди пуктӧм бӧрся;

8) сӧгласуйтӧ Коми Республикаса Юралысьӧн пыртӧм вӧзйӧмъяс татшӧм чинъясӧ индӧм серти: Коми Республикаса Веськӧдлан котырӧн Юрнуӧдысь, Коми Республикаса Веськӧдлан котырӧн Юрнуӧдысьӧс Медводдза вежысь, Коми Республикаса сьӧм овмӧс министр, Россия Федерацияын да сылӧн субъектъясын, суйӧрсайса канму мутасъясын Коми Республикаӧс петкӧдлысьяс;

9) збыльмӧдӧ Россия Федерацияса Оланподулӧн, федеральнӧй оланпасъясӧн, Коми Республикаса Оланподулӧн да Коми Республикаса оланпасъясӧн урчитӧм мукӧд уджмог.»*.*

11. 75 статьяса коймӧд юкӧн гижны тадзи:

«Вот (ӧктас) урчитӧм, пыртӧм либӧ налысь вынсӧ дугӧдӧм йылысь, вот ставкаяс (ӧктас ставкаяс) вежӧм йылысь, вот (ӧктас) мынтан пӧрадок да кадколаст, вот кокньӧдъяс (ӧктас серти кокньӧдъяс) да (либӧ) наӧн вӧдитчан подувъяс да пӧрадок урчитӧм (киритӧм) йылысь оланпас балаяс, рӧскод урчитысь мукӧд оланпас бала, кутшӧмъясӧс сьӧмӧн могмӧдӧны Коми Республикаса республиканскӧй сьӧмкуд сьӧм тшӧт весьтӧ, Коми Республикаса Каналан Сӧветӧн видлавсьӧны Коми Республикаса Юралысьлӧн вӧзйӧм серти либӧ сылӧн кывкӧртӧд серти. Тайӧ кывкӧртӧдыс сетсьӧ Коми Республикаса Каналан Сӧветӧ Коми Республикаса Юралысьлы оланпас бала воан лунсянь кызь лунӧн.».

12. 77 статьяын:

1) медводдза юкӧнын «оланпасыс» кыв вежны «Коми Республикаса оланпасыс» кывъясӧн, «йӧзӧдӧм могысь» кывъяс вежны «кырымалӧм да йӧзӧдӧм могысь» кывъясӧн;

2) мӧд юкӧнын «йӧзӧдӧ Коми Республикаса оланпассӧ, оланпас йӧзӧдӧмсӧ эскӧдӧ кырымалӧмӧн» кывъяс вежны «кырымалӧ да йӧзӧдӧ Коми Республикаса оланпассӧ» кывъясӧн;

3) нёльӧд юкӧнын «сійӧс колӧ йӧзӧдны» кывъяс вежны «сійӧс колӧ кырымавны да йӧзӧдны» кывъясӧн, «сизим лунӧн» кывъяс водзын содтыны «индӧм оланпаслӧн воӧмсянь» кывъяс;

4) витӧд юкӧн гижны тадзи:

«Тайӧ статьяӧн урчитӧм кадколастсӧ дугӧдлӧны федеральнӧй оланпас серти сэк, кор Коми Республикаса оланпас йӧзӧдтӧдз пыртӧны Россия Федерацияса Оланподув Ёрдӧ Россия Федерацияса оланпаслысь оланподувлы лӧсялӧмсӧ прӧверитӧм йылысь Президентлысь запрос.».

13. 79 статья гижны тадзи:

**«79 статья**

Коми Республикаса Каналан Сӧветлысь уджмогъяс вермасны кадысь водз дугӧдны, кор:

1) Коми Республикаса Каналан Сӧвет Коми Республикаса оланпасӧн урчитӧм пӧрадокын вынсьӧдӧ сылысь уджмогъяссӧ кадысь водз дугӧдӧм йылысь помшуӧм;

2) вынсялӧ Коми Республикаса Медвылыс Ёрдлӧн помшуӧм сы йылысь, мый Коми Республикалӧн Каналан Сӧветса депутатъяслӧн тайӧ котырыс абу инӧда, тшӧтш и сэки, кор депутатъяс эновтчӧны асланыс уджмогъясысь;

3) Коми Республикаса Каналан Сӧветлысь уджсӧ дугӧдӧ Коми Республикаса Юралысь тайӧ статьялӧн мӧд да коймӧд юкӧнъясӧн урчитӧм подувъяс вылын;

4) Коми Республикаса Каналан Сӧветлысь уджсӧ дугӧдӧ Россия Федерацияса Президент федеральнӧй оланпасӧн урчитӧм подувъяс вылын.

Коми Республикаса Юралысь вынсьӧдӧ Коми Республикаса Каналан Сӧветлысь уджмогъяс кадысь водз дугӧдӧм йылысь помшуӧм, кор Коми Республикаса Каналан Сӧвет вынсьӧдӧма Коми Республикаса Оланподув, Коми Республикаса оланпас, мукӧд инӧда нормативнӧй акт, кутшӧмъяс мунӧны паныд Россия Федерацияса Оланподувлы, федеральнӧй оланподув оланпасъяслы, федеральнӧй оланпасъяслы, Россия Федерациялӧн веськӧдлантор кузя да Россия Федерациялӧн да Россия Федерацияса субъектъяслӧн ӧтвыв веськӧдлантор кузя вынсьӧдӧм федеральнӧй оланпасъяслы, Коми Республикаса Оланподувлы, татшӧм паныд мунӧмъяссӧ кӧ индӧма лӧсялана ёрдӧн, а Коми Республикаса Каналан Сӧвет эз бырӧд найӧс ёрдлӧн помшуӧм вынсялан лунсянь квайт тӧлысьӧн;

Коми Республикаса Юралысь вермӧ вынсьӧдны Коми Республикаса Каналан Сӧветлысь уджмогъяс кадысь водз дугӧдӧм йылысь помшуӧм, кор лӧсялана ёрдлӧн вынсялӧм помшуӧмӧн урчитӧма, мый инӧда котырӧн бӧрйӧм Коми Республикаса Каналан Сӧвет куим тӧлысь чӧж помся эз нуӧд чукӧртчылӧм, либӧ кор лӧсялана ёрдлӧн вынсялӧм помшуӧмӧн урчитӧма, мый инӧда котырӧн выльысь бӧрйӧм Коми Республикаса Каналан Сӧвет инӧда котырӧн бӧрйӧм лунсянь куим тӧлысь чӧж эз нуӧд чукӧртчылӧм. Коми Республикаса Каналан Сӧветлысь уджмогъяс кадысь водз дугӧдӧм йылысь помшуӧм позьӧ примитны лӧсялана ёрдлӧн помшуӧм вынсялан лунсянь куим тӧлысьӧн.

Коми Республикаса Каналан Сӧветлысь уджмогъяс кадысь водз дугӧдӧм йылысь Коми Республикаса Юралысьлӧн помшуӧм вынсьӧдсьӧ индӧдӧн.

Коми Республикаса Каналан Сӧветлысь уджмогъяс кадысь водз дугӧдӧм йылысь помшуӧм вынсьӧдӧм бӧрын индӧны Коми Республикаса Каналан Сӧветӧ водзвыв урчиттӧм бӧрйысьӧмъяс федеральнӧй оланпас, Коми Республикаса Оланподув да (либӧ) Коми Республикаса оланпас серти. Индӧм бӧрйысьӧмъяс нуӧдсьӧны федеральнӧй оланпасӧн урчитӧм кадӧ, мый урчитӧ Россия Федерацияса гражданалӧн бӧрйысян инӧдъяс да референдумын участвуйтӧм вылӧ инӧд серти медшӧр гарантияяссӧ.».

14. 80 статьяын:

1) медводдза юкӧн гижны тадзи:

«Коми Республикаса олӧмӧ пӧртысь власьт органъяслысь системасӧ да тэчассӧ урчитӧ Коми Республикаса Юралысь.»;

2) коймӧд юкӧнӧ «кывкутӧмыс» кыв бӧрын содтыны «, ас костаныс да Коми Республикаын публичнӧй власьтлӧн ӧтувъя тэчасӧ пырысь мукӧд органкӧд ӧтув уджалан пӧрадокыс» кывъяс.

15. 81 статья гижны тадзи:

**«81 статья**

Коми Республикаса Юралысь юрнуӧдӧ Коми Республикаын олӧмӧ пӧртысь власьтӧн.

Коми Республикаса Юралысьӧс бӧрйӧны Россия Федерацияса граждана, кодъяс олӧны Коми Республика мутасын да кодъяслӧн федеральнӧй оланпас серти эм активнӧй бӧрйысян инӧд, ставлы инмана быдӧнлы ӧткодь да веськыд бӧрйысян инӧд серти гусьӧн гӧлӧсуйтӧмӧн.

Коми Республикаса Юралысьӧн вермӧ лоны Россия Федерацияса гражданин, кодлы тырӧма 30 арӧс, коді пыр олӧ Россия Федерацияын, кодлӧн абу суйӧрсайса канмулӧн гражданство (подданство) либӧ сэні олӧм вылӧ кабала либӧ Россия Федерацияса гражданинлӧн суйӧрсайса канму мутасын пыр олӧм вылӧ инӧд эскӧдан мӧд документ.

Коми Республикаса Юралысьӧс бӧрйӧны вит во кежлӧ.

Коми Республикаса Юралысьӧс бӧръянногсӧ урчитӧ Коми Республикаса оланпас федеральнӧй оланпастэчас серти.».

16. 82 статьяса медводдза юкӧнын «кыпыд кывсетӧм» кывъяс вежны «кыпыд обстановкаын кывсетӧм» кывъясӧн.

17. 83 статьяӧ содтыны татшӧм сюрӧса мӧд юкӧн:

«Коми Республикаса Юралысьлы федеральнӧй оланпасӧн урчитӧм пӧрадок серти оз позь восьтавны да кутны Россия Федерацияса мутас сайын суйӧрсайса банкъясын тшӧтъяс (вкладъяс), видзны кивыв сьӧм да озырлун.».

18. 84 статья гижны тадзи:

**«84 статья**

Коми Республикаса Юралысь:

1) збыльмӧдӧ ас уджмогъяс серти мортлысь да гражданинлысь инӧдъяс да вӧля олӧмӧ пӧртан, могмӧдан да доръян, ас эмбур да ӧтйӧза пӧрадок видзан, терроризмлы да экстремизмлы водзсасян, мыж вӧчӧмкӧд тыш нуӧдан мераяс;

2) петкӧдлӧ Коми Республикаӧс Россия Федерацияса Президенткӧд, Россия Федерацияса Федеральнӧй Собраниекӧд, Россия Федерацияса Веськӧдлан котыркӧд, Россия Федерацияса Каналан Сӧветкӧд, мукӧд органкӧд, организациякӧд да чина йӧзкӧд йитӧдъясын да Коми Республикалӧн компетенцияын ортсыса экономическӧй йитӧдъясын, Коми Республика нимсянь инӧд серти вермӧ кырымавны сёрнитчӧмъяс да артмӧдчӧмъяс;

3) йӧзӧдӧ Коми Республикаса Оланподув, кырымалӧ да йӧзӧдӧ Коми Республикаса оланпасъяс либӧ вештӧ Коми Республикаса Каналан Сӧветӧн вынсьӧдӧм Коми Республикаса оланпасъяс;

4) координируйтӧ Коми Республикаса олӧмӧ пӧртысь власьт органъяслысь Коми Республикаса канму власьт мукӧд органкӧд удж да Россия Федерацияса оланпастэчас серти котыртӧ Коми Республикаса олӧмӧ пӧртысь власьт органъяслысь олӧмӧ пӧртысь федеральнӧй власьт органъяскӧд да налӧн мутас органъяскӧд, меставывса асвеськӧдлан органъяскӧд, Россия Федерацияын публичнӧй власьтлӧн ӧтувъя тэчасӧ пырысь мукӧд органкӧд ӧтувъя удж;

5) урчитӧ Коми Республикаса олӧмӧ пӧртысь власьт органъяслысь системасӧ да тэчассӧ Коми Республикаса Оланподув серти;

6) котыртӧ Коми Республикаса Веськӧдлан котыр да вынсьӧдӧ сылысь удж дугӧдӧм йылысь помшуӧм;

7) пыртӧ Коми Республикаса Каналан Сӧветӧ сӧгласуйтӧм вылӧ татшӧм чинъясӧ индӧм кузя вӧзйӧмъяс: Коми Республикаса Веськӧдлан котырӧн Юрнуӧдысь; Коми Республикаса Веськӧдлан котырӧн Юрнуӧдысьӧс Медводдза вежысь; Коми Республикаса сьӧм овмӧс министр, Россия Федерацияын да сылӧн субъектъясын, суйӧрсайса канмуяслӧн мутасъясын Коми Республикаӧс петкӧдлысьяс;

8) индӧ чинӧ да мездӧ чинысь Коми Республикаса олӧмӧ пӧртысь власьт системаын Коми Республикаса чина йӧзӧс оланпастэчас серти;

9) урчитӧ Коми Республикаса Веськӧдлан котырлӧн уджлысь медшӧр нырвизьяссӧ;

10) сылӧн эм инӧд корны чукӧртны Коми Республикаса Каналан Сӧветлысь водзвыв урчиттӧм чукӧртчылӧм, а сідзжӧ чукӧртны выльӧн бӧрйӧм Коми Республикаса Каналан Сӧвет медводдза чукӧртчылӧм вылӧ Коми Республикаса Каналан Сӧветлы Коми Республикаса Оланподулӧн урчитӧм кадысь водзджык;

11) сылӧн эм инӧд пырӧдчыны Коми Республикаса Каналан Сӧветлӧн уджӧ сёрнитчан гӧлӧса инӧдӧн;

12) сылӧн эм инӧд примитны Коми Республикаса Каналан Сӧветлысь уджмогъяс кадысь водз дугӧдӧм йылысь помшуӧм федеральнӧй оланпасӧн урчитӧм подувъяс вылын да пӧрадокын;

13) збыльмӧдӧ мукӧд уджмог федеральнӧй оланпасъяс, Коми Республикаса Оланподув да Коми Республикаса оланпасъяс серти.».

19. 86 статья гижны тадзи:

**«86** **статья**

Коми Республикаса Юралысьлӧн уджмогъяс збыльмӧдан кадколастыс артавсьӧ сыӧн кывсетан лунсянь. Коми Республикаса Юралысь дугӧдӧ збыльмӧдны ассьыс уджмогъяссӧ чинын сылӧн уджалан кад кольӧм бӧрын выльӧн бӧрйӧм Коми Республикаса Юралысьӧн кывсетӧм бӧрын.

Коми Республикаса Юралысьлӧн уджмогъясыс кадысь водз помасьӧны федеральнӧй оланпасӧн урчитӧм случайясын да пӧрадокын.».

20. 861 статья киритны.

21. 87 статьяса медводдза юкӧн гижны тадзи:

1) 1 пунктын «Россия Федерацияса Оланподувлы,» кывъяс бӧрын содтыны «федеральнӧй оланподув оланпасъяслы,» кывъяс;

2) 2 пунктын «Россия Федерацияса Оланподув,» кывъяс бӧрын содтыны «федеральнӧй оланподув оланпасъяс,» кывъяс.

22. 88 статья гижны тадзи:

**«88 статья**

Сэк, кор Коми Республикаса Юралысьлӧн уджмогъясыс кадысь водз помасьӧны, Коми Республикаса Юралысьӧс недыр кад кежлӧ вештӧны чинысь Россия Федерацияса Президентӧн Коми Республикаса Юралысьлысь могъяс недыр кадколастӧ збыльмӧдысьӧс индытӧдз, Коми Республикаса Юралысьлысь могъяссӧ недыр кадколастӧ збыльмӧдӧ Коми Республикаса Веськӧдлан котырӧн Юрнуӧдысь, а кор сійӧ абу – Коми Республикаса Веськӧдлан котырӧн Юрнуӧдысьӧс вежысь Коми Республикаса Юралысьӧн урчитӧм кывкутана могъяс юклӧм серти.

Сэк, кор Коми Республикаса Юралысь оз вермы збыльмӧдны ассьыс уджмогъяссӧ дзоньвидзалун вӧсна либӧ мукӧд помкакӧд йитӧдын, кутшӧмъяс вӧсна мыйкӧ дыра оз вермы збыльмӧдны ассьыс уджмогъяссӧ (отпуск, служебнӧй командировка), найӧс недыр кадколастӧ збыльмӧдӧ Коми Республикаса Веськӧдлан котырӧн Юрнуӧдысь, а кор сійӧ абу – Коми Республикаса Веськӧдлан котырӧн Юрнуӧдысьӧс вежысь Коми Республикаса Юралысьӧн урчитӧм кывкутана могъяс юклӧм серти. Сэк, кор Россия Федерацияса гражданалысь инӧдъяссӧ да оланпас серти интересъяссӧ дорйӧм могысь Россия Федерацияса Президент индӧ Коми Республикаса Юралысьлысь могъяс недыр кадколастӧ збыльмӧдысьӧс федеральнӧй оланпас серти, тайӧ юкӧн серти урчитӧм морт дугдӧ збыльмӧдны Коми Республикаса Юралысьлысь могъяссӧ.

Коми Республикаса Юралысьлысь кывкутана могъяс недыр кадколастӧ збыльмӧдысьлӧн, кодлы сетӧма уджмогъяс тайӧ статья серти, эмӧсь Коми Республикаса Юралысьлӧн инӧдъяс да могъяс, татшӧм инӧд кындзи:

1) пыртны Коми Республикаса Оланподув вежӧм йылысь вӧзйӧмъяс;

2) дугӧдны Коми Республикаса Каналан Сӧветлысь удж.».

23. 89 статьяын:

1) медводдза юкӧнын «медвылыс» кыв вежны «пыр уджалан медвылыс» кывъясӧн;

2) содтыны татшӧм сюрӧса мӧд да коймӧд выль юкӧнъяс:

«Коми Республикаса Веськӧдлан котыр Коми Республикаса оланпас серти могмӧдӧ Коми Республика мутасын Россия Федерацияса Оланподув, федеральнӧй оланподув оланпасъяс, федеральнӧй оланпасъяс да Россия Федерацияса мукӧд инӧда нормативнӧй акт, Коми Республикаса Оланподув, Коми Республикаса оланпасъяс да мукӧд инӧда нормативнӧй акт олӧмӧ пӧртӧмсӧ да Коми Республикаса мукӧд олӧмӧ пӧртысь власьт органлысь сӧгласуйтӧм уджсӧ.

Коми Республикаса Юралысь котыртӧ Коми Республикаса Веськӧдлан котырӧс.».

24. 891 статьяын:

1) медводдза да витӧд юкӧнъясын «Коми Республикаса Веськӧдлан котырлысь выль состав лӧсьӧдтӧдз» кывъяс вежны «Коми Республикаса выль Веськӧдлан котыр лӧсьӧдтӧдз» кывъясӧн;

2) коймӧд юкӧнын «пыркадся» кыв киритны.

25. 90 статья гижны тадзи:

**«90 статья**

Коми Республикаса Веськӧдлан котырӧн веськӧдлӧ Коми Республикаса Веськӧдлан котырӧн Юрнуӧдысь, кодӧс чинӧ индӧ Коми Республикаса Юралысь Коми Республикаса Каналан Сӧветкӧд ӧтсӧгласӧ воӧм бӧрын, чинысь вештӧ Коми Республикаса Юралысь.

Коми Республикаса Веськӧдлан котырӧн Юрнуӧдысьӧс индӧны чинӧ Коми Республикаса Юралысьлысь уджмогъяс збыльмӧдан кадколаст кежлӧ.

Коми Республикаса Веськӧдлан котырӧн Юрнуӧдысьлӧн уджмогъясыс кольӧны выльӧн индӧм Коми Республикаса Веськӧдлан котырӧн Юрнуӧдысьлӧн чинӧ пыртӧдз Коми Республикаса оланпасӧн урчитӧм пӧрадок серти.

Коми Республикаса Веськӧдлан котырӧн Юрнуӧдысь котыртӧ Коми Республикаса Веськӧдлан котырлысь удж.

Сэк, кор Коми Республикаса Веськӧдлан котырӧн Юрнуӧдысь оз вермы збыльмӧдны ассьыс уджмогъяссӧ дзоньвидзалун вӧсна либӧ мукӧд помкакӧд йитӧдын, кутшӧмъяс вӧсна мыйкӧдыра оз вермы збыльмӧдны ассьыс уджмогъяссӧ (отпуск, служебнӧй командировка), Коми Республикаса Веськӧдлан котырӧн Юрнуӧдысьлысь могъяссӧ недыр кадколастӧ збыльмӧдӧ сійӧс вежысьясысь ӧти Коми Республикаса Веськӧдлан котырӧн Юрнуӧдысьӧн урчитӧм могъяс юклӧм серти.».

26. 91 статьяын:

1) медводдза юкӧн гижны тадзи:

«Коми Республикаса Веськӧдлан котыр Коми Республикалӧн компетенцияын да ас уджмогъяс серти, мый урчитӧма Коми Республикаса Оланподулӧн, Коми Республика оланпасӧн:

1) пуктӧ пай сьӧм, наука, велӧдӧм, йӧзлысь дзоньвидзалун видзӧм, культура, мортӧс ёнмӧдӧм да спорт, социальнӧя могмӧдӧм, туй вылын неминучаысь видзчысьӧм да экология юкӧнъясын ӧтувъя кансям нуӧдӧмӧ;

2) збыльмӧдӧ мортлысь да гражданинлысь инӧдъяс да вӧля олӧмӧ пӧртан, могмӧдан да доръян, ас эмбур да ӧтйӧза пӧрадок видзан, терроризмлы да экстремизмлы водзсасян, мыж вӧчӧмкӧд тыш нуӧдан мераяс;

3) дасьтӧ да збыльмӧдӧ Коми Республикалӧн социально-экономическӧй сӧвмӧм вылӧ веськӧдӧм мераяс;

4) збыльмӧдӧ Коми Республика мутасын олысь Россия Федерацияса войтырлысь этнокультура унапӧлӧслун, налысь кывъяс, культура видзан да сӧвмӧдан; этша лыда вужвойтырлысь да ичӧт лыда мукӧд войтырлысь инӧдъяс доръян; социальнӧя да культура боксянь мигрантъясӧс адаптируйтан; войтырсикаскостса (войтыркостса) венъясысь ӧлӧдан да войтырсикас да конфессияяс костын ӧтсӧгласӧн олӧмсӧ могмӧдан мераяс;

5) збыльмӧдӧ мукӧд уджмог, мый урчитӧма федеральнӧй оланпасъясӧн, Коми Республикаса Оланподулӧн, Коми Республика оланпасъясӧн, федеральнӧй олӧмӧ пӧртысь власьт оранъяскӧд артмӧдчӧмъясӧн, а сідзжӧ мый урчитӧма Россия Федерацияса Президентлӧн инӧда нормативнӧй актъясӧн да Россия Федерацияса Веськӧдлан котырлӧн инӧда нормативнӧй актъясӧн, кутшӧмъяс урчитӧны Коми Республикаса олӧмӧ пӧртысь власьт органъяслы федеральнӧй олӧмӧ пӧртысь власьт органъяслысь торъя уджмогъяс сетӧмсӧ.»;

2) мӧд юкӧн киритны.

27. 95 статья киритны.

28. 8 юрпаслысь нимсӧ гижны тадзи:

**«8 юрпас. КОМИ РЕСПУБЛИКАСА ОЛАНПОДУВ**

**ДА СЫ ДОРӦ СТӦЧМӦДӦМЪЯС ВЫНСЬӦДӦМ»**.

29. 101 статья гижны тадзи:

**«101 статья**

Коми Республикаса Оланподув да сы дорӧ стӧчмӧдӧмъяс вынсьӧдӧм йылысь вӧзйӧмъяс Коми Республикаса Каналан Сӧветӧ пыртӧны органъяс да йӧз, кодъяслӧн Коми Республикаса Оланподув серти оланпас вӧзъян инӧд.».

30. 102 статьяса мӧд юкӧн гижны тадзи:

«Коми Республикаса Оланподув дорӧ стӧчмӧдӧмъяс йылысь Коми Республикаса оланпассӧ вынсьӧдӧ Коми Республикаса Каналан Сӧвет урчитӧм депутат лыдысь кык коймӧд юкӧнысь абу этшаджык гӧлӧсӧн.».

31. 103 статья гижны тадзи:

**«103 статья**

Коми Республикаса Каналан Сӧветӧн вынсьӧдӧм Коми Республикаса Оланподувсӧ сійӧс вынсьӧдан лунсянь дас лунӧн мӧдӧдӧны Коми Республикаса Юралысьлы йӧзӧдӧм вылӧ. Коми Республикаса Юралысь йӧзӧдӧ Коми Республикаса Оланподувсӧ сылӧн воан лунсянь дас нёль лунӧн.

Коми Республикаса Каналан Сӧветӧн вынсьӧдӧм Коми Республикаса Оланподув дорӧ стӧчмӧдӧмъяс йылысь Коми Республикаса оланпассӧ сійӧс вынсьӧдан лунсянь дас лунӧн мӧдӧдӧны Коми Республикаса Юралысьлы кырымалӧм да йӧзӧдӧм вылӧ. Коми Республикаса Юралысь кырымалӧ да йӧзӧдӧ индӧм оланпассӧ, либӧ вештӧ сійӧс сылӧн воан лунсянь дас нёль лунӧн.».

**2 статья.** Тайӧ Оланпасыс вынсялӧ сійӧс официальнӧя йӧзӧдӧм бӧрын дас лун кольӧм мысти.

Коми Республикаса Юралысь В.В. Уйба

Сыктывкар

2022 вося сора тӧлысь 4 лун

50-РЗ №